
    Republika Hrvatska
 Trgovački sud u Osijeku
   Osijek, Zagrebačka 2


U   I M E   R E P U B L I K E  H R V A T S K E

R J E Š E N J E


Trgovački sud u Osijeku, po sutkinji Nadi Roso, na temelju prijedloga sudske savjetnice Marine Ljubičić Knežević, u stečajnom predmetu povodom zahtjeva Financijske agencije, Regionalnog centra Zagreb, OIB: 85821130368, Zagreb, Trg svibanjskih žrtava 1995. 1, za provedbu skraćenog stečajnog postupka nad stečajnim dužnikom SALUTATOR DEA d.o.o. za usluge, MBS: 081093773, OIB: 71303979280, Zagreb, Bukovačka cesta 25, 5. lipnja 2018.	

    r i j e š i o   j e

I. Obustavlja se skraćeni stečajni postupak nad stečajnim dužnikom SALUTATOR DEA d.o.o. za usluge, MBS: 081093773, OIB: 71303979280, Zagreb, Bukovačka cesta 25.
	
II. Postupak će se nastaviti prema općim odredbama Stečajnog zakona.

Obrazloženje

Trgovački sud u Zagrebu 11. siječnja 2018. zaprimio je zahtjev Financijske agencije, Regionalnog centra Zagreb, za provedbu skraćenog stečajnog postupka, Klasa: 110-07/18-01/04, Ur.broj: 04-06-18-132 od 09. siječnja 2018. nad stečajnim dužnikom SALUTATOR DEA d.o.o. za usluge, MBS: 081093773, OIB: 71303979280, Zagreb, Bukovačka cesta 25.
	
Visoki trgovački sud Republike Hrvatske rješenjem poslovnog broja: 31-Su-236/18-3 od 9. ožujka 2018. odredio je Trgovački sud u Osijeku kao drugi stvarno nadležni sud za postupanje u stečajnim predmetima Trgovačkog suda u Zagrebu te je Trgovački sud u Zagrebu ustupio ovome Sudu navedeni predmet na daljnje postupanje, koji je zaprimljen 9. travnja 2018.

Nakon izvršenog uvida u Sudski registar Trgovački sud u Osijeku 18. travnja 2018. u skladu sa čl. 430. Stečajnog zakona (Narodne novine, broj: 71/15 i 104/17; u daljnjem tekstu SZ) objavio je Oglas na mrežnoj stranici e-oglasna ploča sudova kojim je utvrdio ukupni iznos evidentiranog duga stečajnog dužnika, pozvao osobu ovlaštenu za zastupanje stečajnog dužnika da u roku od 15 dana od dana objave oglasa podnese sudu javnobilježnički ovjerovljeni prokazni popis imovine i obveza dužnika na propisanom obrascu te također pozvao vjerovnike dužnika da najkasnije u roku od 45 dana od dana objave oglasa predlože otvaranje stečajnog postupka nad dužnikom te da uplate predujam u iznosu od 10.000,00 kuna za pokriće troškova postupka na žiro račun ovoga suda. 

Dana 30. svibnja 2018. zaprimljen je podnesak vjerovnika ERSTE&STEIERMÄRKISCHE d.d., MBS: 040001037, OIB: 23057039320, Rijeka, Jadranski trg 3/A, sa prijedlogom za otvaranje stečajnog postupka nad predmetnim stečajnim dužnikom i to na posebnom obrascu sukladno čl. 16. SZ-a, a iz razloga što prema istom ima tražbinu u iznosu od 23.662.703,36 kuna. Navedena tražbina se temelji na ovršnoj ispravi – Ugovoru o okvirnom iznosu zaduženja i osiguranju, broj ES-85/08-1 od 01. veljače 2008., Aneksu br. 1 Ugovora o okvirnom iznosu zaduženja i osiguranju,  broj ES-85/08-1 od 04. srpnja 2008., Aneksu br. 2 Ugovora o okvirnom iznosu zaduženja i osiguranju, broj ES-85/08-1 od 02. veljače 2009., Aneksu br. 3 Ugovora o okvirnom iznosu zaduženja i osiguranju, broj ES-85/08-1 od 01. veljače 2011. i vjerodostojnoj ispravi – Izvodu iz poslovnih knjiga vjerovnika na dan 23. travnja 2018., koju tražbinu stečajni dužnik nije namirio. Također, vjerovnik je naveo da kod stečajnog dužnika postoji stečajni razlog, obzirom u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju dužem od 120 dana, u ukupnom iznosu od 24.055.481,11 kuna, a koje je trebalo na temelju valjanih osnova za plaćanje, bez daljnjeg pristanka dužnika, naplatiti s bilo kojeg od njegovih računa. 

Dana 4. lipnja 2018. zaprimljen je podnesak stečajnog dužnika sa Rješenjima o upisu u sudski registar Trgovačkog suda u Zagrebu, iz kojih proizlazi da je stečajni dužnik pripojen trgovačkom društvu FORTUNA ADRIATICUM d.o.o. za usluge, MBS: 081137945, OIB: 18855637515, Zagreb, Ulica II loparska 2. 

Sud je 5. lipnja 2018. izvršio uvid u izvadak iz sudskog registra za stečajnog dužnika i za trgovačko društvo FORTUNA ADRIATICUM d.o.o. te je utvrdio da je na temelju Ugovora o pripajanju od 6. travnja 2018. i Odluke članova društva pripojenog društva od 6. travnja 2018. stečajni dužnik SALUTATOR DEA d.o.o. pripojen trgovačkom društvu FORTUNA ADRIATICUM d.o.o., kao i da predmetne odluke o pripajanju nisu pobijane. Nadalje, sud je također utvrdio da je upis navedenog pripajanja proveo Trgovački sud u Zagrebu 15. svibnja 2018., kao i da je 4. lipnja 2018. proveden upis zabilježbe i to da je 24. svibnja 2018. podnesena žalba na rješenje Trgovačkog suda u Zagrebu, broj: Tt-18/16646-2 od 15. svibnja 2018., odnosno da je podnesena žalba na rješenje o upisu pripajanja stečajnog dužnika trgovačkom društvu FORTUNA ADRIATICUM d.o.o.

Odredbom čl. 466. st. 1. t. 3. Zakona o trgovačkim društvima (Narodne novine, broj: 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15; u daljnjem tekstu ZTD) propisano je da razlozi za prestanak društva jesu pripajanje društva drugome društvu, spajanje s drugim društvom i podjela društva razdvajanjem.

Odredbom čl. 535. st. 1. ZTD-a propisano je da jedno ili više društava s ograničenom odgovornošću mogu se pripojiti drugome društvu s ograničenom odgovornošću bez da se provede postupak likvidacije prijenosom cijele imovine jednoga ili više društava (pripojenih društava) drugome društvu (društvu preuzimatelju) u zamjenu za udjele u tome društvu, dok je odredbom čl. 541. st. 3. ZTD-a propisano da pripojeno društvo prestaje s danom upisa pripajanja u sudski registar u kojemu je upisano društvo preuzimatelj, da nije potrebno da se ono posebno briše iz sudskog registra te da upisom pripajanja članovi pripojenoga društva postaju članovima društva preuzimatelja.

Odredbom čl. 10. SZ-a propisano je da u predstečajnom i stečajnom postupku na odgovarajući se način primjenjuju pravila parničnoga postupka u postupku pred trgovačkim sudovima.
	
Odredbom čl. 348. st. 2. Zakona o parničnom postupku (Narodne novine, broj: 53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14) propisano je da pravovremeno podnesena žalba sprečava da presuda postane pravomoćna u dijelu koji se pobija žalbom.

Obzirom je protiv rješenja o upisu pripajanja stečajnog dužnika trgovačkom društvu FORTUNA ADRIATICUM d.o.o. podnesena žalba, Sud je utvrdio da stečajni dužnik nije prestao, odnosno da upisano pripajanje u ovom trenutku ne proizvodi pravne učinke.

Slijedom navedenog, skraćeni stečajni postupak je obustavljen i isti će se nastaviti primjenom općih odredaba Stečajnog zakona, u skladu s čl. 433. SZ-a, obzirom nisu ispunjene pretpostavke za istodobno otvaranje i zaključenje skraćenog stečajnog postupka u smislu čl. 431. SZ-a te stečajni dužnik nije prestao postojati u smislu čl. 466. s. 1. t. 3. i čl. 541. st. 3. ZTD-a.


U Osijeku  5. lipnja 2018.

Zapisničar:      
Renata Horvat

                                                                                  		              Sudac
								           Nada Roso
																				      Sudska savjetnica
								Marina Ljubičić Knežević

UPUTA O PRAVNOM LIJEKU:
Protiv ovog rješenja nezadovoljna stranka može putem ovog suda izjaviti žalbu Visokom
trgovačkom sudu Republike Hrvatske u Zagrebu u roku od 8 dana pismeno u 3 primjerka. 
                                                                                                                                        

D N A :
1. FINA, RC Zagreb
1. ERSTE&STEIERMÄRKISCHE BANK d.d. 
po punomoćnicima Gugić i Kovačić, Odvjetničko društvo,
Zagreb, Poslovni centar "Green Gold", Toranj R2, Radnička cesta 52/VII
1. Stečajni dužnik po pun. odvjetnici Jasni Matičević, 
Zagreb, Horvaćanska 168
1. e-oglasna ploča suda uz prijedlog vjerovnika
za otvaranje stečajnog postupka i punomoć (str. 11-13 spisa)
1. riješeno obustavom
1. kal. 21. lipnja 2018.

